**Apvienotā Ministru kabineta noteikumu projektu par grozījumiem Ministru kabineta noteikumos par augstskolu un koledžu ekspertu darba grupas sastāvu sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību aktu projektu anotācijas kopsavilkums** | |
| Mērķis, risinājums un projektu spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2018. gada 11. decembra noteikumos Nr. 793 “Studiju virzienu atvēršanas un akreditācijas noteikumi”” (turpmāk – projekts Nr.1), Ministru kabineta noteikumu projekta „Grozījums Ministru kabineta 2018. gada 11. decembra noteikumos Nr. 794 “Augstskolu un koledžu akreditācijas noteikumi”” (turpmāk – projekts Nr.2) un Ministru kabineta noteikumu projekta „Grozījums Ministru kabineta 2018. gada 11. decembra noteikumos Nr. 795 “Studiju programmu licencēšanas noteikumi”” (turpmāk – projekts Nr.3) (turpmāk kopā – projekti) mērķis ir nodrošināt optimālu darboties spējīgu augstskolu un koledžu ekspertu darba grupas sastāvu, kā arī definēt gadījumus, kad var atstāt projektos uzskaitītos iesniegumus bez virzības.  Projekti stāsies spēkā nākamajā dienā pēc to izsludināšanas. |

|  |  |  |
| --- | --- | --- |
| **I. Tiesību aktu projektu izstrādes nepieciešamība** | | |
| 1. | Pamatojums | Projekts Nr.1 ir izstrādāts saskaņā ar Augstskolu likuma [55.3 panta](https://likumi.lv/ta/id/37967-augstskolu-likums#p55.3) piekto, septīto un divpadsmito daļu; projekts Nr.2 ir izstrādāts saskaņā ar Augstskolu likuma 9. panta pirmo daļu, [Izglītības likuma](https://likumi.lv/ta/id/50759-izglitibas-likums) 14. panta 8. un 10. punktu un [27.](https://likumi.lv/ta/id/50759-izglitibas-likums#p27) panta pirmo daļu; projekts Nr. 3 ir izstrādāts saskaņā ar Augstskolu likuma 55.1 panta trešo daļu un 55.2 panta divpadsmito daļu un [Izglītības likuma](https://likumi.lv/ta/id/50759-izglitibas-likums) [14.](https://likumi.lv/ta/id/50759-izglitibas-likums#p14) panta 11. punktu pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekti izstrādāti, tiesiskā regulējuma mērķis un būtība | Ministru kabineta 2018. gada 11. decembra noteikumi Nr. 793 “Studiju virzienu atvēršanas un akreditācijas noteikumi” (turpmāk – Noteikumi Nr. 793), Ministru kabineta 2018. gada 11. decembra noteikumi Nr. 794 “Augstskolu un koledžu akreditācijas noteikumi” (turpmāk – Noteikumi Nr. 794) un Ministru kabineta 2018. gada 11. decembra noteikumi Nr. 795 “Studiju programmu licencēšanas noteikumi” (turpmāk – Noteikumi Nr. 795) paredz, ka augstskolu vai koledžu darba grupas darbā bez balsstiesībām piedalās Latvijas Izglītības un zinātnes darbinieku arodbiedrības (turpmāk – LIZDA) un Latvijas Studentu apvienības (turpmāk – LSA) deleģēti novērotāji. Minētās noteikumu normas ir imperatīvas un tādējādi abu minēto organizāciju pārstāvju dalība darba grupas darbā ir obligāta.  Ministrija saņēma LIZDAs 2020. gada 17. janvāra vēstuli Nr. 10 „Par LIZDA dalību licencēšanas un akreditācijas procesos novērotāja statusā”, kurā LIZDA informē, ka “Sākot ar 2020. gadu nozīmīgi palielinājies licencēšanas un akreditācijas vizīšu skaits, tādēļ LIZDA, ņemot vērā darba apjomu un ierobežotos resursus, neredz iespēju piedalīties pilnīgi visās augstskolu/koledžu vizītēs. LIZDA uzskata, ka neatkarīga novērotāja un valdības sociālā partnera statusā būtu jādod iespēja LIZDA biedriem novērot procedūras pēc LIZDA izvēles, izlases veidā”.  Tāpat LIZDA savā vēstulē lūdz ministriju piedāvāt risinājumus novērotāja dalībai pašlaik un turpmāk izsludinātajām augstskolu un koledžu licencēšanas un akreditācijas vizītēm.  Ministrija saņēma arī Akadēmiskās informācijas centra (turpmāk – AIC) 2020. gada 31. janvāra vēstuli  Nr. 2020/11-098 „Par novērotāja lomu novērtēšanas procedūrās”, kurā informē, ka „norisinās intensīvs studiju virzienu un studiju programmu novērtēšanas darbs, ir konstatēti pirmie gadījumi, kad nepiedalās novērotāji savas iestādes ierobežotas kapacitātes dēļ. 2020. gada 28. janvārī AIC saņēma LIZDA elektronisko vēstuli, kurā LIZDA norāda, ka ierobežotu cilvēkresursu dēļ LIZDA nevar nodrošināt novērotājus licencēšanas un akreditācijas vīzītēm.”  Kā turpina savā vēstulē informēt AIC, tad šī gada ietvaros paredzēts organizēt 57 studiju virziena novērtēšanas procedūras, kuru ietvaros LIZDA un LSA nepieciešams deleģēt 51 novērotāju. Tāpat ir paredzēt licencēt vismaz 20 studiju programmas, kuru ietvaros arī ir paredzēta novērotāju dalība.  Noteikumu Nr. 795 23. punkts nosaka, ka AIC studiju programmas novērtēšanai atlasa un apstiprina trīs studiju programmas novērtēšanas ekspertus, viens no tiem ir LSA deleģēts pārstāvis.  Savukārt Noteikumu Nr. 794 8. punkts nosaka, ka augstskolu vai koledžu novērtē ekspertu grupa, kuras sastāvā ir septiņi eksperti un ekspertu darba grupas darbā piedalās viens LSA pārstāvis.  Kā redzams, tad ekspertu grupu darbā jau tagad ar balsstiesībām piedalās LSA pārstāvji. Līdz ar to nebūtu pamatota un lietderīga divu LSA pārstāvju dalība ekspertu darba grupā.  Saskaņā ar AIC sniegto informāciju, vērtējot novērotāju piesaistes procesu kopumā, AIC ir saskāries ar vairākiem gadījumiem, kad sākotnēji apstiprinātie novērotāji īsi pirms vizītes tiek mainīti.  2020. gada 29. janvārī notika pirmā klātienes vizīte augstskolā, kurā nepiedalījās LIZDA deleģēts novērotājs.  Kopumā laika posmā no 29. janvāra līdz 2. jūlijam organizētas:  - 38 studiju programmu licencēšanas vizītes augstskolās/ koledžās, no kurām 29 vizītēs nepiedalījās LIZDA deleģēti novērotāji un 33 vizītēs nepiedalījās LSA deleģēts novērotājs;  - trīs studiju virziena novērtēšanas vizītes, kurās nepiedalījās ne LIZDA, ne LSA novērotāji.  Novērotāju nepiedalīšanās ekspertu darba grupās ir procesuāls pārkāpums, un tādējādi LIZDA vai LSA deleģēta pārstāvja nepiedalīšanās ekspertu darba grupas darbā ir pamats attiecīgo lēmumu apstrīdēt un pārsūdzēt.  Saskaņā ar Noteikumu Nr. 793 28. punktā noteikto profesionālās kvalifikācijas atzīšanas koordinators mēneša laikā pēc centra pieprasījuma saņemšanas sniedz viedokli par studiju virzienam atbilstošo studiju programmu, kas saistīta ar reglamentētu profesiju. Ja studiju virzienā ir studiju programmas, kas saistītas ar reglamentēto profesiju, profesionālās kvalifikācijas atzīšanas koordinatoram ir pienākums piedalīties Studiju kvalitātes komisijas sēdēs novērotāja statusā.    Projekta Nr. 1 1. punkts paredz izteikt 2.3. apakšpunktu jaunā redakcijā, papildus nosakot, ka gadījumā, ja izmaiņu rezultātā kādā no studiju virzienā iekļautajām studiju programmām paredzēts piešķirt reglamentētas profesijas kvalifikāciju vai izmaiņas skar studiju programmu, kurā jau piešķir reglamentētas profesijas kvalifikāciju, tad studiju kvalitātes komisija par to informē profesionālās kvalifikācijas atzīšanas koordinatoru.  Šādas izmaiņas normatīvajā regulējumā ir nepieciešamas, lai nodrošinātu reglamentētās profesijas profesionālās kvalifikācijas satura atbilstību Eiropas Parlamenta un Padomes 2005.gada 7.septembra direktīvas [2005/36/EK](http://eur-lex.europa.eu/eli/dir/2005/36/oj/?locale=LV) par profesionālo kvalifikāciju atzīšanu (turpmāk – direktīva) prasībām (attiecināmos gadījumos) un tas tiktu paziņots vienotā tirgus informācijas sistēmā (turpmāk – IMI sistēmā). IMI sistēmā, kur piekļuve ir tikai autorizētiem lietotājiem, tostarp profesionālās kvalifikācijas atzīšanas koordinatoram, tiek paziņots studiju programmas saturs profesionālās kvalifikācijas ieguvei reglamentētajās profesijās. Ja augstskola pēc vairākiem gadiem veic grozījumus attiecīgajā studiju programmā, par jauno grozījumu satura atbilstību iepriekš veiktajam paziņojumam nevar pārliecināties ne augstskola, ne studiju programmas grozījumus vērtējošie eksperti, ne Studiju akreditācijas komisijas locekļi, jo nevienam no viņiem var nebūt piekļuves IMI sistēmai, līdz ar to nav iespējams noskaidrot, vai grozījumi atbilst paziņotajam studiju programmas saturam. Rodas risks, ka tiek īstenota studiju programma, kuras saturs neatbilst tam saturam, ko Latvija ir paziņojusi IMI sistēmā. Ja persona ieguvusi diplomu, kura diploma pielikuma saturs neatbilst IMI sistēmā paziņotajai studiju programmai, viņa var saskarties ar grūtībām atzīt savu profesionālo kvalifikāciju ārvalstīs, un īstenot savas tiesības piedalīties brīvā darbaspēka kustībā Eiropas Savienībā.  Vēl projekts Nr.1 paredz, ka Noteikumu Nr. 793 18. punkta pirmajā teikumā tiek svītroti vārdi „sešu mēnešu laikā”  (3.punkts).  Minētā sešu mēnešu termiņa svītrošana ir nepieciešama un pamatota ar to, ka saskaņā ar Noteikumu Nr. 793 10. punktā noteikto, augstskola vai koledža drīkst izvēlēties studiju virziena akreditācijas iestādi, proti, AIC vai kādu Eiropas augstākās izglītības kvalitātes nodrošināšanas reģistrā iekļauto kvalitātes nodrošināšanas aģentūru.  Līdz ar to nav lietderīgi noteikt jebkādu termiņu ekspertu grupas kopīgā atzinuma sagatavošanai, jo saskaņā ar Noteikumu Nr. 793 12. punktu, augstskola vai koledža un aģentūra, abpusēji vienojoties, slēdz līgumu par studiju virziena novērtēšanu. Līgumā atrunā augstskolas vai koledžas un aģentūras tiesības, pienākumus, atbildību un pakalpojuma samaksas kārtību.  Bez tam, Augstskolu un koledžu akreditācijas, studiju virzienu akreditācijas un studiju programmu licencēšanas (turpmāk visi kopā – tiesību piešķiršana) termiņu nosaka Augstskolu likuma 9.panta pirmā daļa, 55.2 panta ceturtā daļa un 55.3 panta ceturtā daļa.  Likumdevējs galējos termiņus tiesību piešķiršanai ir aprēķinājis, izejot no pieņēmuma, ka visas procesā iesaistītās puses izpildīs savus pienākumus godprātīgi (sniedzot pilnvērtīgu un savlaicīgu informāciju, noformējot dokumentus atbilstoši normatīvo aktu prasībām un veicot paredzētos maksājumus noteiktajos termiņos) un normatīvajos aktos noteiktajos termiņos.  Diemžēl, ne tikai saistībā ar Covid-19 infekciju, bet arī citu objektīvu vai subjektīvu iemeslu dēļ ne visas tiesību piešķiršanas procesā iesaistītās puses pienākumus veic godprātīgi vai savlaicīgi. Piemēram, ir augstskolas un koledžas, kas informāciju nav sniegušas ilgāk kā 30 darba dienu laikā, tāpat Latvijas Darba devēju konfederācija un LSA nesniedz atbildi normatīvajos aktos noteiktajā laikā par ekspertu deleģēšanu. Ne vienmēr savlaicīgi informācijas apmaiņa notiek arī ar valsts pārvaldes iestādēm, piemēram, Izglītības kvalitātes valsts dienestu. Tamdēļ, faktiski AIC Noteikumos Nr. 793, 794 un 795 par tiesību piešķiršanu ietvertais pienākums pieprasīt un saņemt informāciju no iesniedzēja, kā arī citām institūcijām vai organizācijām, nereti prasa ilgāku laiku nekā normatīvajos aktos noteiktais termiņš. Savukārt tas atstāj ietekmi uz kopējo tiesību piešķiršanai atvēlēto termiņu lēmuma pieņemšanai un lielākoties lēmuma pieņēmējam laiks visu iesniegto dokumentu (iesnieguma, papildu dokumentu, atzinuma u.tml.) izskatīšanai atliek vien 5-10 darba dienas, bet, ja lēmuma pieņēmējs (Studiju kvalitātes komisija vai Augstākās izglītības padome) vēlētos iegūt papildu precizējumus vai uzdot jautājumus iesaistītajām pusēm un saņemt rakstveida atbildi, tad galējais lēmuma pieņemšanas termiņš lielākoties tiktu kavēts.  Informācijas nesniegšanas vai nesavlaicīgas sniegšanas gadījumā AIC rīcībā ir tikai tādi ietekmes rīki kā:   1. atkārtots informācijas pieprasījums, norādot konkrētu informācijas sniegšanas datumu; 2. valsts un pašvaldību iestāžu atbilžu nesniegšanas gadījumā vēršanās šo iestāžu augstākās iestādēs par to rīcības izvērtēšanu; 3. iesnieguma atstāšana bez izskatīšanas, ja normatīvajos aktos noteikto pienākumu neveic pats iesnieguma iesniedzējs.   Ievērojot, ka:   1. pašas augstskolas un koledžas ir ieinteresētas tiesību piešķiršanas procedūru veikšanā un tām veicot normatīvajos aktos noteiktos pienākumus daļēji (piem., samaksājot maksu par tiesību piešķiršanas procesu, bet nesniedzot papildu informāciju) vai nepilnīgi (piem., sniegtā informācija ir nepilnīga un atkārtoti nepieciešami papildu dati vai informācija); 2. joprojām minētā tiesiskā interese pastāv, tikai tiek kavēts termiņš, kurā tās pašas vai institūcijas, organizācijas, kurām jāsniedz normatīvajos aktos paredzētā informācija veic informācijas sniegšanas pienākumus; 3. kā arī ievērojot, ka valsts plānveidīgi samazina administratīvo slogu dažādās uzraudzības un kontroles jomās, kamdēļ, piem., nebūtu lietderīgi uzreiz pieņemt lēmumu par atteikumu izskatīt iesniegumu (Noteikumu Nr.794 7.punkts, Noteikumu Nr.793 26.punkts, Noteikumu Nr.795 22.punkts), ja augstskola/koledža ir jau sniegusi papildu pieprasīto informāciju, bet nepilnīgi, vai samaksājusi paredzētos maksājumus, bet kavē papildu informācijas sniegšanu; 4. ievērojot, ka Noteikumu Nr.794 7.punkts, Noteikumu Nr.793 26.punkts, Noteikumu Nr.795 22.punkts satur imperatīvu normu, kas paredz konkrētu AIC rīcību, iestājoties normā paredzētajiem apstākļiem, kas, savukārt, ņemot vērā iepriekš minēto, ne vienmēr ir lietderīga rīcība un kura būtu arī nesamērīga ar AIC tiesību piešķiršanas procedūru metodikās ietverto sadarbības principu[[1]](#footnote-1); 5. ievērojot, ka AIC aktivitātes novērtēšanas procedūrai, kas paredzētas tiesību piešķiršanas procesa ietvaros, sāk pēc apmaksas saņemšanas[[2]](#footnote-2), tādējādi var rasties situācija, kad apmaksa no augstskolas/koledžas puses jau veikta, bet nav iesniegta visa pieprasītā papildu informācija   Tādējādi ir izstrādāti nepieciešamie grozījumi Noteikumos Nr. 793, 794 un 795 (projekta Nr. 1 4-6.punkts, projekta Nr. 2 1-3.punkts, projekta Nr. 3 1-3. punkts). |
| 3. | Projektu izstrādē iesaistītās institūcijas un publiskas personas kapitālsabiedrības | Ministrija un AIC . |
| 4. | Cita informācija | Nav. |

|  |  |  |
| --- | --- | --- |
| **II. Tiesību aktu projektu ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektu tiesiskais regulējums attiecas uz augstskolām un koledžām, LIZDA un LSA. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs uz valsts pārvaldes institūcijām nav attiecināms.  Samazināsies administratīvais slogs LIZDA un LSA, jo LIZDA un LSA vairs nebūs jādeleģē darbam augstskolu vai koledžu ekspertu grupā savi pārstāvji (novērotāji). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību aktu projektu ietekme uz valsts budžetu un pašvaldību budžetiem** |
| Projekti neietekmē valsts un pašvaldību budžetus |

|  |  |  |
| --- | --- | --- |
| **IV. Tiesību akta projektu ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta noteikumu projekts “Grozījumi Ministru kabineta 2018. gada 11. decembra noteikumos Nr. 793 “Studiju virzienu atvēršanas un akreditācijas noteikumi””;  Ministru kabineta noteikumu projekts „Grozījumi Ministru kabineta 2018. gada 11. decembra noteikumos Nr. 794 “Augstskolu un koledžu akreditācijas noteikumi””;  Ministru kabineta noteikumu projekts „Grozījums Ministru kabineta 2018. gada 11. decembra noteikumos Nr. 795 “Studiju programmu licencēšanas noteikumi””. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību aktu projektu atbilstība Latvijas Republikas starptautiskajām saistībām** |
| Projekts neskar Latvijas Republikas starptautiskās saistības. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektiem | Projekti pirms izsludināšanas Valsts sekretāru sanāksmē tika publicēti sabiedriskajai apspriešanai Izglītības un zinātnes ministrijas un Valsts kancelejas tīmekļvietnēs (<https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/4181-grozijumi-ministru-kabineta-2018-gada-11-decembra-noteikumos-nr-793-ministru-kabineta-2018-gada-11-decembra-noteikumos-nr-794-un-ministru-kabineta-2018-gada-11-decembra-noteikumos-nr-795> un <https://mk.gov.lv/content/ministru-kabineta-diskusiju-dokumenti>). |
| Sabiedrības līdzdalība projektu izstrādē | Sabiedriskās apspriešanas laikā tika saņemti AIC, LIZDA un LSA priekšlikumi/iebildumi par projektiem. |
| Sabiedrības līdzdalības rezultāti | Projekti tika precizēti saskaņā ar AIC iesniegtajiem priekšlikumiem. LIZDA un LSA iesniegtie priekšlikumi/iebildumi tiks izskatīti pēc projektu izsludināšanas valsts sekretāru sanāksmē vienlaikus ar citu atzinumu sniedzēju saņemtajiem iebildumiem un priekšlikumiem. |
| Cita informācija | Nav. |

|  |  |  |
| --- | --- | --- |
| **VII. Tiesību aktu projektu izpildes nodrošināšana un tās ietekme uz institūcijām** | | |
| 1. | Projektu izpildē iesaistītās institūcijas | AIC, LIZDA, LSA un augstākās izglītības iestādes. |
| 2. | Projektu izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektiem nav ietekmes uz valsts pārvaldes funkcijām un institucionālo struktūru. |
| 3. | Cita informācija | Nav. |

Izglītības un zinātnes ministre I. Šuplinska

Vīza:

Valsts sekretāre L. Lejiņa

I.Akmentiņa, 67047816

[inga.akmentina@izm.gov.lv](mailto:inga.akmentina@izm.gov.lv)

1. Piem., AIC izstrādātā un apstiprinātā Studiju programmu licencēšanas organizēšanas metodika, I nodaļas 4.punkts, pieejama <https://www.aika.lv/wp-content/uploads/2019/07/Studiju-programmu-licencesanas-organizesanas-metodika.pdf>; Studiju virzienu novērtēšanas un akreditācijas metodikas, I nodaļas 7.punkts, pieejama https://www.aika.lv/wp-content/uploads/2019/09/Studiju-virzienu-novertesanas-un-akreditacijas-metodika.pdf [↑](#footnote-ref-1)
2. Piem., AIC izstrādātā un apstiprinātā Studiju programmu licencēšanas organizēšanas metodika, II nodaļas 1.8.apakšpunkts, pieejama <https://www.aika.lv/wp-content/uploads/2019/07/Studiju-programmu-licencesanas-organizesanas-metodika.pdf>; Studiju virzienu novērtēšanas un akreditācijas metodikas, II nodaļas 2.5.punkts, pieejama https://www.aika.lv/wp-content/uploads/2019/09/Studiju-virzienu-novertesanas-un-akreditacijas-metodika.pdf [↑](#footnote-ref-2)